|  |  |
| --- | --- |
|  |  |
| Afgørelse om miljøvurdering af Miljøstyrelsens *Vejledning om støj fra virksomheder i transformationsområder.*Samt klagevejledning over afgørelsen  |  |

Miljøstyrelsen har 6. oktober udgivet og offentliggjort *Tillæg til Miljøstyrelsens vejledning om ekstern støj fra virksomheder nr. 5/1984 – Vejledning om støj fra virksomheder i transformationsområder.*
Tillægget fastsætter vejledende grænseværdier for støj fra produktionsvirksomheder i transformationsområder, både udendørs og indendørs, og udgør sammen med den eksisterende vejledning fra 1984 det administrative grundlag for myndighedernes behandling og godkendelse af sager vedrørende støj fra virksomheder omfattet af vejledningen. Vejledningen benyttes tillige af myndigheder, der planlægger efter planlovens regler om ”transformationsområder”.

Tillægget kan ses her: https://www2.mst.dk/Udgiv/publikationer/2025/08/978-87-7564-036-2.pdf

Tillægget til vejledningen og miljøvurderingen af tillægget har været i offentlig høring indtil 21. maj 2025.

Høringsnotat, miljøvurdering, høringssvar og sammenfattende redegørelse kan ses på Høringsportalen: <https://hoeringsportalen.dk/Hearing/Edit/69838>

Vejledningen kan tillige ses på Miljøstyrelsens hjemmeside.

**Klage**

I henhold til miljøvurderingslovens § 48, stk. 4, 1. pkt., kan myndighedens afgørelse, som træffes ved gennemførelsen af en miljøvurdering efter § 8, stk. 1, påklages til Miljø- og Fødevareklagenævnet efter nedenstående regler.

Bemærk at der ikke kan klages over selve tillægget til vejledningen, men alene over den tilhørende miljøkonsekvensvurdering, der er udarbejdet efter miljøvurderingsloven.

**Vejledning om klage til Miljø- og Fødevareklagenævnet**
Hvis du ønsker at klage over denne afgørelse, kan du klage til Miljø- og Fødevareklagenævnet, som behandler sagen i en af nævnets afdelinger.

Du klager via Klageportalen, som du finder via borger.dk eller virk.dk. Du logger på Klageportalen med MitID. En klage er indgivet, når den er tilgængelig for Miljøstyrelsen via Klageportalen.

I Klageportalen sendes din klage automatisk først til Miljøstyrelsen. Hvis Miljøstyrelsen fastholder afgørelsen, sender Miljøstyrelsen klagen videre til behandling i nævnet via Klageportalen. Du får besked om videresendelsen. Efterfølgende kommunikation om klagesagen sker ved anvendelse af digital selvbetjening.

Når du klager, skal du betale et gebyr. Der er forskellige gebyrer for borgere og for virksomheder, foreninger, organisationer og offentlige myndigheder.

Miljø- og Fødevareklagenævnet afviser din klage, hvis du sender den uden om Klageportalen (medmindre du er blevet fritaget for brug af Klageportalen). Hvis du ønsker at blive fritaget, skal du sende en begrundet anmodning til nævnet, der afgør, om du kan fritages, jf. § 21, stk. 2-4, i lov om Miljø- og Fødevareklagenævnet.

**Klageberettigede**
Klageberettiget er enhver med retlig interesse i sagens udfald. Klageberettiget er endvidere landsdækkende foreninger og organisationer, der som formål har beskyttelsen af natur og miljø eller varetagelsen af væsentlige brugerinteresser inden for arealanvendelsen, har vedtægter eller love, som dokumenterer dette formål, og som repræsenterer mindst 100 medlemmer, jf. miljøvurderingslovens § 50.

**Klagefrist**
Klagefristen udløber 5 uger fra afgørelsens offentliggørelse på Miljøstyrelsens hjemmeside. Klage skal således senest være indsendt 10. november 2025.
Miljø- og Fødevareklagenævnet er restriktiv med hensyn til klagefrister, og en klage, der er indgivet efter fristens udløb, vil normalt blive afvist – også ved meget kort overskridelse. Hvis fristen udløber på en lørdag eller helligdag, forlænges fristen til den følgende hverdag.

**Opsættende virkning**
En klage har som udgangspunkt ikke opsættende virkning, men Miljø- og Fødevareklagenævnet kan træffe afgørelse herom, jf. miljøvurderingslovens § 53.

**Søgsmål ved domstolene**
Søgsmål til prøvelse af denne afgørelse skal være anlagt inden 6 måneder efter, at afgørelsen er offentliggjort, jf. miljøvurderingslovens § 54, stk. 1.